নিভেথা পেথুৰাজ

নিভেথা পেথুৰাজ (ইংৰাজী:Nivetha Pethuraj; জন্ম: ৩০ নৱেম্বৰ) এগৰাকী ভাৰতীয় অভিনেত্ৰী যিয়ে তামিল আৰু তেলুগু চলচ্চিত্ৰত অভিনয় কৰে। তেওঁ ২০১৬ চনত তামিল চলচ্চিত্ৰ অৰু নাল কুথুৰ জৰিয়তে অভিনয় জগতত আত্মপ্ৰকাশ কৰিছিল। ইয়াৰ পিছত তেওঁ ২০১৭ চনত মেণ্টেল মাধিলো ছবিৰ জৰিয়তে তেলেগু চলচ্চিত্ৰত পদাৰ্পণ কৰে। তেওঁৰ উল্লেখযোগ্য কামসমূহৰ ভিতৰত আছে চিত্ৰলাহৰী (২০১৯), পাগল (২০২০), দাস কা ধামকী (২০২৩) আৰু অপৰাধমূলক থ্ৰিলাৰ টেলিভিছন ধাৰাবাহিক পৰুৱু।

প্ৰাৰম্ভিক জীৱন

নিভেথাৰ জন্ম হৈছিল ১৯৯০ চনৰ ৩০ নৱেম্বৰত তামিলনাডুৰ মাদুৰাইৰ এটা তামিল পৰিয়ালত। তেওঁৰ জন্মৰ পাছত তেওঁলোকৰ পৰিয়ালটো কভিলপট্টীলৈ স্থানান্তৰিত হয় আৰু তাতেই তেওঁ প্ৰাথমিক স্কুলীয়া শিক্ষা সম্পূৰ্ণ কৰে।

২০১৫ চনত নিভেথাই 'মিছ ইণ্ডিয়া ইউ.এ.ই' খিতাপ অৰ্জন কৰে আৰু 'মিছ ইণ্ডিয়া ৱৰ্ল্ডৱাইড ২০১৫'ত অংশগ্ৰহণ কৰে, য'ত তেওঁ চূড়ান্ত প্ৰতিযোগী হিচাপে নিৰ্বাচিত হৈ শীৰ্ষ ৫ গৰাকীৰ ভিতৰত স্থান লাভ কৰে।

কেৰিয়াৰ

অভিনয় জগতত পদাৰ্পণ আৰু প্ৰাৰম্ভিক কাম (২০১৬–২০২০)

নিভেথাই ২০১৬ চনত তামিল চলচ্চিত্ৰ অৰু নাল কুথুৰ জৰিয়তে অভিনয় জীৱনৰ পাতনি মেলে, য’ত তেওঁ দিনেশৰ বিপৰীতে এগৰাকী আই.টি. পেছাদাৰীৰ চৰিত্ৰত অভিনয় কৰিছিল। হিন্দুস্তান টাইমছে তেওঁৰ অভিনয়ক "আকৰ্ষণীয়" বুলি অভিহিত কৰিছিল, আনহাতে টাইমছ অৱ ইণ্ডিয়াই উল্লেখ কৰিছিল যে, "নিভেথাই নিজৰ প্ৰথমখন ছবিত প্ৰভাৱ পেলাবলৈ সক্ষম হৈছে।"

২০১৭ চনত তেওঁ দুখন ছবিত অভিনয় কৰে। প্ৰথমে তেওঁ উদয়নিধি ষ্টালিনৰ বিপৰীতে পোথুৱাগা এম্মানছু থাংগামত অভিনয় কৰে। ডেক্কান ক্ৰনিকলে মন্তব্য কৰিছিল যে, "নিভেথা পেথুৰাজক দেখিবলৈ ভাল লাগিছে, কিন্তু এটা দুৰ্বল চৰিত্ৰৰ বাবে তেওঁ বিশেষ প্ৰভাৱ পেলাব পৰা নাই।" ইয়াৰ পিছত তেওঁ শ্ৰী বিষ্ণুৰ বিপৰীতে মেণ্টেল মাধিলোৰ জৰিয়তে তেলেগু চলচ্চিত্ৰত আত্মপ্ৰকাশ কৰে, যিখন এখন সফল ছবি আছিল। ফাৰ্ষ্টপোষ্টে লিখিছিল, "এগৰাকী দূৰদৰ্শী অভিনেত্ৰী নিভেথা পেথুৰাজে বছৰটোৰ অন্যতম শ্ৰেষ্ঠ অভিনয় আগবঢ়াইছে।"

২০১৮ চনত নিভেথাৰ দুখন ছবি মুক্তি পায়। তেওঁ প্ৰথমে জয়ম ৰবিৰ সৈতে টিক টিক টিক ছবিত এগৰাকী সেনা বিষয়াৰ চৰিত্ৰত অভিনয় কৰে, যিখন ব্যাৱসায়িকভাৱে সফল হৈছিল। হিন্দুস্তান টাইমছে কৈছিল, "কেপ্তেইন স্বাতীৰ চৰিত্ৰত নিভেথা পেথুৰাজ ছবিখনৰ এটা ইতিবাচক দিশ।" ইয়াৰ পিছত তেওঁ বিজয় এণ্টনীৰ বিপৰীতে থিমীৰু পুডিচাৱনত এগৰাকী চাব-ইন্সপেক্টৰ হিচাপে অভিনয় কৰে। চিনেমা এক্সপ্ৰেছে কৈছিল, "নিভেথা পেথুৰাজে মাদ্ৰাজৰ কথিত ভাষা আৰু কমেডী সুন্দৰকৈ চম্ভালিছে।" অৱশ্যে তেওঁৰ পৰৱৰ্তী ছবি পাৰ্টীৰ দৃশ্যগ্ৰহণ সম্পূৰ্ণ হোৱাৰ পিছতো এতিয়ালৈকে মুক্তি পোৱা নাই।

২০১৯ চনত নিভেথাৰ তিনিখন ছবি মুক্তি পায়। তেওঁ সাই ধৰম তেজৰ সৈতে চিত্ৰলাহৰীত এগৰাকী কৰ্পোৰেট কাৰ্যবাহীৰ চৰিত্ৰত অভিনয় কৰে, যিখন ব্যাৱসায়িকভাৱে সফল হয়। ডেক্কান ক্ৰনিকলে কৈছিল যে তেওঁ ছবিখনত ভাল অভিনয় কৰিছে। টাইমছ অৱ ইণ্ডিয়াই জনাইছিল যে নিভেথাই নিজৰ চৰিত্ৰটো নিখুঁতভাৱে ৰূপায়ণ কৰিছে। ইয়াৰ উপৰি নিভেথা বিজয় সেতুপতিৰ অভিনীত তামিল চলচ্চিত্ৰ সংগাতামিলানৰ অংশ আছিল।

ধাৰাবাহিক কৰ্মজীৱন (২০২০–বৰ্তমান)

২০২০ চনত নিভেথাই তেলেগু চলচ্চিত্ৰ আলা বৈকুণ্ঠপুৰম্মুলোৰ অংশ আছিল। ২০২১ চনত তেওঁ কিশোৰ তিৰুমালাৰদ্বাৰা পৰিচালিত আন এখন তেলেগু ছবি ৰেড-ত ৰাম পুথিনেনী, মালবিকা শৰ্মা আৰু অমৃতা আয়াৰৰ সৈতে অভিনয় কৰে। তেওঁ বিশ্বক সেনৰ সৈতেও আন এখন তেলেগু ছবিত অভিনয় কৰিছিল। সেই বছৰৰে পিছৰফালে তেওঁ প্ৰভু দেৱাৰ বিপৰীতে পন মাণিক্যভেল নামৰ এখন তামিল ছবিত অভিনয় কৰে। দ্য হিন্দুৰ প্ৰদীপ কুমাৰে উল্লেখ কৰিছিল যে, "নিভেথা পেথুৰাজে 'তামিল পন্নু' (তামিল ছোৱালী) চৰিত্ৰটোত সম্পূৰ্ণৰূপে খাপ খাই পৰিছে।"

২০২২ চনত নিভেথাৰ ধাৰাবাহিকভাৱে কেইবাখনো তেলেগু ছবি মুক্তি পায়, যাৰ ভিতৰত আছিল মুখ্য চৰিত্ৰত অভিনয় কৰা ব্লাডী মেৰী আৰু এক বিশেষ চৰিত্ৰত অভিনয় কৰা বিৰাট পৰ্বম। ২০২৩ চনত তেওঁৰ ডাঙৰ মুক্তি আছিল দাস কা ধামকী, য’ত তেওঁ পাগলৰ পিছত দ্বিতীয়বাৰৰ বাবে বিশ্বক সেনৰ সৈতে কাম কৰিছিল। ইয়াৰ পিছত তেওঁ অপৰাধমূলক থ্ৰিলাৰ টেলিভিছন ধাৰাবাহিক পৰুৱু-ত অভিনয় কৰে, যিখন ২০২৪ চনৰ জুন মাহত জি-ফাইভত মুক্তি লাভ কৰে। তেওঁৰ অভিনয় সমালোচকসকলৰদ্বাৰা প্ৰশংসিত হৈছিল।

তথ্যসূত্ৰ

বাহ্যিক সংযোগ

শ্ৰেণী:ভাৰতীয় চলচ্চিত্ৰ অভিনেত্ৰী
শ্ৰেণী:মডেল
শ্ৰেণী:তামিল চলচ্চিত্ৰৰ অভিনেত্ৰী
শ্ৰেণী:তেলুগু চলচ্চিত্ৰৰ অভিনেত্ৰী